IR-REGOLAMENT TAL-KUMMISSJONI (KEE) Nru 1083/1999
tas-26 ta' Mejju 1999
li jemenda r-Regolament (KEE) Nru 1617/93 dwar l-applikazzjoni ta' l-Artikolu 85(3) tat-Trattat għal ċerti kategoriji ta' akkordji u prattiki miftiehma li jirrigwardaw l-ippjanar konġunt u l-koordinazzjoni ta' l-iskedi, l-operazzjonijiet konġunti, il-konsultazzjonijiet fuq it-tariffi tal-passiġġieri u t-tagħbija fuq is-servizzi ta' l-ajru skedati u l-allokazzjonijiet ta' slots fl-ajruporti
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3976/87 ta' l-14 ta' Diċembru 1987 dwar l-applikazzjoni ta' l-Artikolu 85(3) tat-Trattat għall-ċerti kategoriji ta' akkordji u prattiki miftiehma fis-settur tat-trasport bl-ajru(1), kif l-aħħar emendat permezz ta' l-Att ta' l- Adeżjoni ta' l-Awstrija, tal-Finlandja u ta' l-Isvezja, u b' mod partikolari l-Artikolu 3 tiegħu,
Wara li ppubbikat abbozz ta' dan ir-Regolament(2),
Wara li kkonsultat lill-Kumitat Konsultattiv dwar l-Akkordji u l-Pożizzjonijiet Dominanti fit-Trasport bl-Ajru,
(1) Billi r-Regolament (KEE) Nru 3976/87 jagħti l-poter lill-Kummissjoni li tapplika l-Artikolu 81(3) l-ex Artikolu 85(3) tat-Trattat permezz ta' regolament għal ċerti kategoriji ta' akkordji, deċiżjonijiet u prattiki kkonċertati fit-trasport bl-ajru li jaqgħu taħt l-Artikolu 81(1), li jkopri, fost affarijiet oħra, l-ippjanar koġunt u l-koordinazzjoni ta' l-iskedi tal-linji ta' l-ajru, il-konsultazzjonijiet dwar it-tariffi għall-ġarr tal-passiġġieri u l-bagalji u t-tagħbija fuq is-servizzi ta' l-ajru skedati, l-operazzjonijiet konġunti fuq is-servizzi ta' l-ajru skedati anqas traffikużi, u l-allokazzjonijiet tal-perjodi ta' ħin fl-ajruporti u l-ippjanar tal-ħin fl-ajruporti;
(2) Billi permezz tar-Regolament (KEE) Nru 1617/93(3), kif emendat l-aħħar permezz tar-Regolament (KE) Nru 1523/96(4), il-Kummissjoni tat eżenzjoni ġenerali għall-kwistjonijiet imsemmija qabel; billi dak ir-Regolament kien applikabbli sat-30 ta' Ġunju 1998;
(3) Billi qabel it-30 ta' Ġunju 1998 il-Kummissjoni bdiet investigazzjonijiet intensivi bil-għan li tivverifika sa fejn l-erba' suġġettti tat-trasport bl-ajru koperti mir-Regolament (KEE) Nru 1617/93 għandhom ikomplu jkunu eżenti; billi l-operaturi ekonomiċi kkonċernati ġew mitluba biex jevalwaw il-prattiki li fihom huma attwalment involuti f' kull waħda mill-erba' żoni koperti minn dak ir-Regolament u jikkomunikaw safejn ikun possibbli għal dawk ġodda li jidħlu fis-swieq;
(4) Billi r-riżultati ta' din l-investigazzjoni u l-konsultazzjoni ta' l-operaturi ekonomiċi attwalment disponibbli jippermettu l-konklużjoni li estenzjoni ta' l-eżenzjoni ġenerali għall-akkordji fuq l-ippjanar konġunt u l-koordinazzjoni ta' l-iskedi kif ukoll fuq l-operazzjonijiet konġunti mhux rakkomandabbli; billi din il-konklużjoni ssegwi mis-sejba li akkordji ta' dan it-tip, partikolarment fil-każ ta' alleanzi, jinvolvu kollaborazzjoni kummerċjali akbar bħal konsultazzjonijiet bilaterali fuq it-tariffi li ma setgħux jiġu eżentati b' mod konformi mar-Regolament (KEE) Nru 1617/93; billi l-applikabilità tar-Regolament (KEE) Nru 1617/93 għalhekk m' għandhiex tiġi estiża għall-dawn iż-żewġ kwistjonijiet, mingħajr preġudizzju għall-possibilità li permezz tagħa l-impriżi jistgħu japplikaw għal eżenzjoni individwali b' mod konformi ma' l-Artikolu 81(3);
(5) Billi l-investigazzjonijiet dwar akkordji u prattiki kkonċertati dwar il-konsultazzjonijiet fuq it-tariffi għall-ġarr tal-passiġġieri u l-bagalji tagħhom fuq is-servizzi ta' l-ajru skedati u l-allokazzjoni ta' perjodi ta' ħin fl-ajruporti ma' setgħux jitlestew fil-ħin għall-adozzjoni u l-pubblikazzjoni ta' regolament ġdid qabel it-30 ta' Ġunju 1998;
(6) Billi, fl-interessi taċ-ċertezza legali għall-impriżi kkonċernati, u sabiex jintlaħqu konklużjonijiet mill-investigazzjonijiet attwali bil-ħsieb ta' regolament ġdid li għandu jiġi adottat sat-30 ta' Ġunju 2001, huwa xieraq li tiġi estiża l-applikabilità tad-dispożizzjonijiet tar-Regolament (KEE) Nru 1617/93 dwar il-konsultazzjonijiet tat-tariffi għall-passiġġieri bil-bagalji u l-allokazzjonijiet ta' slots fl-ajruporti;
(7) Billi r-Regolament (KEE) Nru 1617/93 għandu għalhekk jiġi emendat b' mod xieraq,
ADOTTAT DAN IR-REGOLAMENT:
L-Artikolu 1
Ir-Regolament (KEE) Nru 1617/93 huwa permezz ta' dan ir-Regolament emendat kif ġej:
1. fl-Artikolu 1, l-ewwel u t-tieni inċiżi huma mħassra;
2. l-Artikoli 2 u 3 huma mħassra;
3. fl-Artikolu 6, il-punt (ii) huwa mħassar;
4. fl-Artikolu 7, "it-30 ta' Ġunju 1998" huwa sostitwit permezz ta' "it-30 ta' Ġunju 2001".
L-Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jidħol fis-seħħ mill-1 ta' Lulju 1998.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-26 ta' Mejju 1999.